Järjest vähem kundesid leiab tee pangakontorisse! Maria Põlvast: Minu poolest võiks pank olla lahti kasvõi ühel päeval nädalas. Swedbank andis aprilli lõpus teada, et nende maakonnakeskuses Põlvas asuv kontor on edaspidi klientidele avatud ainult kaks päeva nädalas. Samas ei kao pangatöötajad mitte kuskile, moodsa aja vidinad tähendavad seda, et töötaja geograafiline asukoht pole enam esmatähtis. Tellerid kadunud Teates, kus pank teavitab põlvakaid kontori harvematest lahtiolekuaegadest, leidub lause, mille järgi Põlva kontorist kedagi ei koondata, vaid sealsed töötajad tegelevad kontori kinniolekuajal teiste ülesannetega. Vestlusest pangaga tuleb välja, et selline amet nagu pangateller on muutumas. Me ei vähenda kliendinõustajate arvu, vastupidi, otsime töötajaid just juurde, ütleb Swedbanki kontorivõrgu juht Irina Mamutova. Näiteks Põlva kontori töötajad aitavad lisaks kohalike klientide nõustamisele ka kliente üle Eesti. Selline nõustamine käib erinevate digikanalite kaudu ja see sai hoogu just koroonaperioodil, mil kontorite külastamine vähenes kolmandiku võrra, lisab Mamutova. Enne koroonat vähenes kontorite külastatavus keskmiselt viiendiku võrra aastas. Jälgime igapäevaselt kontorite külastatavust ning viime vajadusel sisse muudatusi, ütleb ta. AUTOMAAT POPIM KUI KONTOR: Põlva Swedbanki kontorisse astub sisse vaid mõni üksik inimene, seevastu automaadi taga lookleb järjekord. (Aldo Luud) Ei tunne puudust Sarnaselt Mariaga ei tunne teisedki põlvakad igapäevaselt avatud pangakontorist puudust. Näiteks August ütleb, et pangakontorisse on tal asja väga harva: Nüüd ju pank sularahaga ei tegelegi. Automaadist saab raha kätte, automaati saab raha sisse maksta, arved maksan ka automaadis. Mul juba aastaid palju, mis mul panka ikka asja, rehmab Andres käega. Kaart on olemas, poest käin leiba ostmas, arved maksab naine. Pinss tuleb arvele ega rohkem ei olegi midagi. Mind see küll ei sega, et pank nüüd harvemini lahti on. KÄIB VÄGA HARVA PANGAS: Andrese sõnul pole tema panka eriti palju asja. (Aldo Luud) See ei ole ikka õige, et pank niimoodi töötab, on pahane Maret hoopis teist meelt. Bussiga ma ei saa käia, Põlvasse saan ainult autoga. Eelmisel neljapäeval käisin, siis oli pank kinni. Nüüd sain sisse, aga siis selgus, et on vaja aeg broneerida, õnneks võeti ikka vahele. Ega mul panka sageli asja ei ole, aga siis kui on vaja, siis on ta kinni. Maagiline digi Andmed näitavad, et üle poole Eesti elanikke pöördub oma finantsteemaliste küsimustega kõigepealt internetipanka, rohkem kui kolmandik suhtlevad pangaga mobiiliäpi kaudu, räägib Mamutova. Telefoninõustamine on endiselt olulisel kohal, lisaks nõustame kliente sotsiaalmeedia kaudu, toimuvad ka videokonsultatsioonid. Veebis on küsimuste lahendamisel abiks virtuaalne assistent. KÕIK SAAB AUTOMAADIS TEHTUD: Niina ütleb, et temal kontorisse asja pole, rahaasjad saab pangaautomaadi juures aetud. (Aldo Luud) Tahtsin arveid maksta, aga ei saanud, räägib Niina, kes püüdis pääseda sularahaautomaadi juurde. Järjekord on pikk, mul läheb buss, ei ole enam aega. Eks ma maksan oma arved Tartus ära, need saab automaadist teha, tarvis ainult määratud maksed teha. Mul kaks kodu, üks Tartus, teine siin Põlva lähedal. Teen näputööd, nüüd saab sõrmed mullaseks teha, ega minul enam pangaga suurt asja ei ole. Päevad, millal kontor töötab, on teada, nii et las ta olla harvem lahti. Eraettevõttena peab pank jälgima, kui palju nende kontoritesse kohale jõuab. Igale töötajale on vaja palka maksta ning kui suur osa tema ajast kulub ootamisele, et äkki mõni kunde ikka tuleb, siis sellise töötaja palga võib firma kohe kahjumisse kirjutada. Siiski pole inimesed pangakontoritest pöördumatult kadunud, sest Mamutova sõnul käisid kunded eelmisel aastal Swedbanki kontorites kokku pool miljonit korda.
Järjest vähem kundesid leiab tee pangakontorisse! Maria Põlvast: „Minu poolest võiks pank olla lahti kasvõi ühel päeval nädalas.“